প্রাতঃভ্রমণ শেষে বেরোতে বলায় প্রাক্তন সেনা নিরাপত্তারক্ষীকে মারধর! শিবপুর বোটানিক্যাল গার্ডেনে চাঞ্চল্য

হাওড়া: শিবপুর বোটানিক্যাল গার্ডেনে (Shibpur Botanical Garden) প্রাতঃভ্রমণ সংক্রান্ত নিয়ম মানাতে গিয়ে আক্রান্ত হলেন এক নিরাপত্তাকর্মী। অভিযুক্ত এক প্রাতঃভ্রমণকারী যুবক। গুরুতর জখম ওই নিরাপত্তারক্ষী প্রাক্তন সেনা জওয়ান বলে জানা গিয়েছে। ঘটনায় তীব্র চাঞ্চল্য ছড়িয়েছে আচার্য জগদীশ চন্দ্র বসু ভারতীয় উদ্ভিদ উদ্যানে (Acharya Jagadish Chandra Bose National Garden)। গার্ডেন কর্তৃপক্ষের তরফে বটানিক্যাল গার্ডেন থানায় লিখিত অভিযোগ দায়ের করা হয়েছে।

প্রতিদিন ভোরে শিবপুর বোটানিক্যাল গার্ডেনে প্রাতঃভ্রমণে আসেন বহু মানুষ, যাঁদের মধ্যে অধিকাংশই প্রবীণ নাগরিক। শীতকালীন সময়ে প্রাতঃভ্রমণের নির্দিষ্ট সময়সীমা ভোর সাড়ে পাঁচটা থেকে সকাল সাড়ে সাতটা পর্যন্ত। অভিযোগ, কয়েকদিন আগে এক যুবক নির্দিষ্ট সময়সীমার অনেক পরে গার্ডেন থেকে বেরোচ্ছিলেন। সেই সময় গেটে কর্তব্যরত নিরাপত্তাকর্মী তাঁকে দ্রুত বেরিয়ে যাওয়ার অনুরোধ করেন।

আরও পড়ুন: রাজ্যে ৪ নতুন লাইন! বড় ঘোষণা রেলের, কোন রুটে ছুটবে নতুন ট্রেন?

এতেই শুরু হয় বচসা। অভিযোগ অনুযায়ী, বচসা ক্রমেই মারধরে রূপ নেয়। ওই যুবক নিরাপত্তাকর্মীর মুখে ঘুষি মারেন এবং অকথ্য ভাষায় গালিগালাজ করেন। মারধরে নিরাপত্তারক্ষীর একটি দাঁত ভেঙে যায় এবং বুকে গুরুতর আঘাত লাগে।

গার্ডেনের অধিকর্তা দেবেন্দ্র সিং জানান, “আমাদের সব নিরাপত্তাকর্মীই প্রাক্তন সেনা জওয়ান। তাঁদের প্রতি সকলেরই সম্মান দেখানো উচিত। এই ধরনের আচরণ অত্যন্ত নিন্দনীয়।” তিনি আরও জানান, ঘটনার সমস্ত সিসিটিভি ফুটেজ পুলিশের হাতে তুলে দেওয়া হয়েছে।

পুলিশ সূত্রে জানা গিয়েছে, নির্দিষ্ট অভিযোগের ভিত্তিতে মামলা রুজু করে তদন্ত শুরু হয়েছে। অভিযুক্ত যুবকের নাম সোহম দাস শর্মা। তাঁর সঙ্গে ফোনে যোগাযোগ করা সম্ভব হয়নি। সূত্র মারফত জানা যাচ্ছে, তিনি আদালত থেকে জামিন নিয়েছেন। যদিও তদন্ত এখনও চলছে।